贈棋士兼相
作者：蔡沈
朝代：宋

paragraphs: 嵯峨遠遊冠，過我田里居。
手談達要妙，心計有卷舒。
把握殺活機，操持開闔樞。
總總如亂兵，紛紛若奔車。
觀者皆怵惕，敵人更揶揄。
一著起疲廢，萬口驚諠呼。
巧思自神授，智慧非常拘。
又聞風鑒精，許與且不渝。
群公贈詩文，稱述良匪虛。
自昔少兼能，今挾二術俱。
奕秋與許負，世異同一軀。
惜哉惟藝名，問學當何如。